EPISTOLA IX.  Qua ecclesiae Constantinop. jura in Illyricum propagantur.
THEODOSIUS aug. PHILIPPO Pf. P. Illyrici.
Omni innovatione cessante, vetustatem et canones pristinos ecclesiasticos, qui nunc usque tenuerunt, per omnes Illyrici provincias servari praecipimus: ut si quid dubietatis emerserit, id oporteat non absque scientia viri reverentissimi sacrosanctae legis antistitis urbis Constantinopolitanae, quae Romae veteris praerogativa laetatur, conventui sacerdotali sanctoque judicio reservari. Dat. prid. id. Jul. Eustathio et Agricola coss.
(Ex Cod. Theod. lib. XVI, tit. 2, leg. 45, et
Cod. Justin. lib. I, tit. 2, leg. 6) (14 Jul. ann. 421)